**สถาบันวิจัยและพัฒนา มหาวิทยาลัยเทคโนโลยีราชมงคลอีสาน**

**แนวทางการจัดทำข้อเสนอ**

 **โครงการพัฒนาเสริมสร้างความเข้มแข็งชุมชน : หมู่บ้านราชมงคลอีสาน**

 **ประจำปีงบประมาณ พ.ศ.๒๕๕๙**

 งานบริการวิชาการ สถาบันวิจัยและพัฒนา มหาวิทยาลัยเทคโนโลยีราชมงคลอีสาน เปิดรับข้อเสนอโครงการพัฒนาเสริมสร้างความเข้มแข็งชุมชน : หมู่บ้านราชมงคลอีสาน ประจำปีงบประมาณ พ.ศ.๒๕๕๙ ด้วยมหาวิทยาลัยเทคโนโลยีราชมงคลอีสาน ตระหนักถึงความสำคัญและ พยายามที่จะส่งเสริมและขับเคลื่อนให้คนในชุมชนสามารถดำรงชีวิตอยู่ได้ด้วยความพออยู่พอกิน ด้วยการเสริมสร้างความเข้มแข็งของชุมชนอย่างยั่งยืน จึงเห็นควรจัดโครงการพัฒนาเสริมสร้างความเข้มแข็งชุมชน : หมู่บ้านราชมงคลอีสาน ขึ้น เพื่อเป็นการสร้างวิถีแห่งอาชีพและการดำรงชีวิตด้วยความพออยู่พอกิน โดยการพึ่งพาตนเองเอง พึ่งพากันเองอย่างเข้มแข็งและนำพาไปสู่การสร้างเครือข่ายการพัฒนาอย่างยั่งยืน ซึ่งมีคณะอาจารย์และนักศึกษา ของมหาวิทยาลัยเทคโนโลยีราชมงคลในพื้นที่เป็นกลไกหนึ่งเพื่อ เพิ่มศักยภาพของชุมชนสู่วิถีแห่งความพออยู่พอกิน อันสามารถนำไปสู่การมีวิถีชีวิตอย่างยั่งยืน จนสามารถดำรงชีวิตอยู่ได้ด้วยลำแข้งของตนเอง **อย่างมีความสุขบนพื้นฐานคุณภาพชีวิตที่ดี** โดยมีเป้าหมายในการสร้างหมู่บ้านราชมงคลอีสานต้นแบบเพื่อเป็นศูนย์การเรียนรู้ และเป็นพี่เลี้ยงให้กับหมู่บ้านราชมงคลอีสานต่อไป

**นิยามและความหมาย**

*“เป็นหมู่บ้านที่เกิดจากการนำองค์ความรู้หลากหลายศาสตร์วิชา จากคณาจารย์มหาวิทยาลัยเทคโนโลยีราชมงคลอีสาน ไปพัฒนาต่อยอดและประยุกต์ใช้ให้เกิดประโยชน์เพื่อการพัฒนาสังคมและชุมชน โดยการสร้างงาน สร้างรายได้ สร้างคุณภาพชีวิตให้ดีขึ้นอย่างยั่งยืน จนสามารถเป็นหมู่บ้านราชมงคลอีสานต้นแบบสำหรับชุมชนอื่นๆ”*

**วัตถุประสงค์**

1. เพื่อให้เกิดการบูรณาการระหว่างสถาบันการศึกษาและชุมชนท้องถิ่น
2. เพื่อส่งเสริมให้คนในหมู่บ้าน/ชุมชนนำองค์ความรู้หลากหลายศาสตร์วิชาที่ได้รับการถ่ายทอด จากคณาจารย์ไปประยุกต์ใช้ให้เกิดประโยชน์ในการประกอบอาชีพและการพัฒนาคุณภาพชีวิต ตามวิถีชีวิตในแต่ละบริบทของหมู่บ้านหรือชุมชนนั้นๆ จนสามารถยกระดับคุณภาพชีวิตของคน ในหมู่บ้าน/ชุมชนให้เข้มแข็งอย่างยั่งยืน
3. เพื่อพัฒนาศักยภาพบุคลากรของมหาวิทยาลัยฯ ให้มีความรู้ความสามารถเพิ่มมากขึ้น

เพื่อให้การดำเนินโครงการฯ เป็นในทิศทางเดียวกัน งานบริการวิชาการ สถาบันวิจัยและพัฒนา มหาวิทยาลัยเทคโนโลยีราชมงคลอีสาน ขอแจ้งแนวทางการจัดทำข้อเสนอโครงการพัฒนาเสริมสร้างความเข้มแข็งชุมชน : หมู่บ้านราชมงคลอีสาน ประจำปีงบประมาณ พ.ศ.๒๕๕๙ ดังนี้

**หลักเกณฑ์การพิจารณาคัดเลือกข้อเสนอโครงการหมู่บ้านราชมงคลอีสาน**

**๑. การคัดเลือกหมู่บ้านราชมงคลอีสาน กรณีหมู่บ้านที่เริ่มต้นดำเนินการเป็นปีแรก จะต้องมีการสำรวจ**

 **หมู่บ้านหรือมีการร้องขอจากชุมชน และมีการศึกษาบริบทชุมชนเบื้องต้น (แนบเอกสารการร้องขอ**

 **จากชุมชน)**

 ๑.๑ หลักเกณฑ์การคัดเลือกหมู่บ้าน ประกอบด้วย

- เป็นหมู่บ้านที่เกิดจากการร้องขอจากหมู่บ้าน/ชุมชน

 - เป็นหมู่บ้านที่มีความโดดเด่นของพื้นที่ (หมู่บ้าน/ชุมชน) มีศักยภาพ

 - เป็นหมู่บ้านมีความพร้อมที่จะเปลี่ยนแปลงตัวเอง

 - เป็นหมู่บ้านที่ยังต้องการการพัฒนา

 - เป็นหมู่บ้านที่ชาวบ้านส่วนใหญ่มีที่ดินทำกินเป็นของตัวเอง

 - เป็นหมู่บ้านที่มีตัวแทนของหมู่บ้านส่วนใหญ่ต้องการการส่งเสริมและพัฒนา

 - เป็นหมู่บ้านที่มีระยะทางไม่ควรเกิน ๑๐๐ กิโลเมตร จากมหาวิทยาลัยฯ

 - เป็นหมู่บ้านที่มีผู้นำให้ความร่วมมือ

 ๑.๒ สภาพทั่วไป ศักยภาพ /อุปสรรค /ปัญหา (การศึกษาข้อมูลเบื้องต้นของหมู่บ้าน)

 - มีการสำรวจข้อมูลเบื้องต้นของหมู่บ้าน/ชุมชน

 - มีการวิเคราะห์ข้อมูลเบื้องต้นของหมู่บ้าน/ชุมชน

 - มีการศึกษาได้ศักยภาพ และข้อจำกัดในเบื้องต้น

 - มีการให้ความร่วมมือในกิจกรรมของคนในชุมชน

 - มีผู้นำ

 - ทางการ/ไม่เป็นทางการ

 - มีผู้นำ/แกนนำในประเด็นศึกษา

 - มีประเด็นปัญหาที่ต้องการแก้ไข

**๒. คุณสมบัติผู้รับผิดชอบโครงการ**

 ๒.๑ หัวหน้าโครงการต้องเคยเข้ารับการฝึกอบรมโครงการวิจัยชุมชน หรือมีประสบการณ์การทำงาน

 ด้านชุมชน

 ๒.๒ หัวหน้าโครงการต้องเป็นบุคลากรสายวิชาการเท่านั้น

 ๒.๓ คุณสมบัติของทีมงาน (ผู้ร่วมโครงการ)

 - มีความรู้ ประสบการณ์ด้านงานพัฒนาชุมชนหรือวิจัยชุมชน

 - มีจิตอาสา เสียสละทุ่มเท มีมนุษย์สัมพันธ์ (ประสานงาน ทำงานร่วมกันเป็นทีม)

 - มีความหลากหลายสาขา

 - มีภาวะความเป็นผู้นำ

**๓. เป้าหมายของโครงการ**

 ปีที่ ๑ ศึกษาบริบทชุมชนและจัดทำแผนพัฒนาหมู่บ้าน

 ปีที่ ๒ การพัฒนาตามแผนพัฒนาหมู่บ้าน เพื่อมุ่งสู่การพึ่งพาตนเอง

 ปีที่ ๓ การพัฒนาตามแผนพัฒนาหมู่บ้าน เพื่อมุ่งสู่การพึ่งพากันเองอย่างเข้มแข็ง

 ปีที่ ๔ การพัฒนาโดยการเชื่อมเครือข่ายการทำงานร่วมกับองค์กรภายนอกเพื่อร่วมกันพัฒนาหมู่บ้าน

 ปีที่ ๕ การพัฒนาโดยการเชื่อมเครือข่ายการทำงานร่วมกับองค์กรภายนอกเพื่อร่วมกันพัฒนาหมู่บ้าน

 อย่างยั่งยืน

 มากกว่า ๕ ปี ขึ้นไป การพัฒนาหมู่บ้านเพื่อมุ่งสู่การเป็นหมู่บ้านราชมงคลอีสานต้นแบบ เพื่อเป็นแหล่ง

 ศึกษาดูงาน และเป็นพี่เลี้ยงในการพัฒนาหมู่บ้านราชมงคลอีสานต่อไป

๔. งบประมาณดำเนินโครงการหมู่บ้านราชมงคลอีสาน หมู่บ้านละไม่เกิน ๑๐๐,๐๐๐ บาท

 จำนวน ๕ หมู่บ้าน

**ขั้นตอนการพิจารณาให้ทุนสนับสนุน**

ขั้นตอนการดำเนินงานเพื่อพิจารณาให้การสนับสนุนงบประมาณโครงการพัฒนาเสริมสร้างความเข้มแข็งชุมชน : หมู่บ้านราชมงคลอีสาน ประจำปีงบประมาณ พ.ศ.๒๕๕๙ มีดังนี้

1. เปิดรับข้อเสนอโครงการ
2. หัวหน้าโครงการส่งข้อเสนอโครงการ (ง.๘) พร้อมแบบสำรวจข้อมูลความต้องการพัฒนาหมู่บ้าน เพื่อขอรับทุนจำนวน ๕ ชุด มายังสถาบันวิจัยและพัฒนา ภายในวันศุกร์ที่ ๒๙ มกราคม ๒๕๕๙
3. รวบรวมข้อเสนอโครงการ
4. เสนอแต่งตั้งคณะกรรมการประเมินข้อเสนอโครงการหมู่บ้านราชมงคลอีสาน ประจำปีงบประมาณ พ.ศ.๒๕๕๙
5. ดำเนินการพิจารณาคัดเลือกโครงการหมู่บ้านราชมงคลอีสาน ประจำปีงบประมาณ พ.ศ.๒๕๕๙
6. ประกาศผลการพิจารณาโครงการที่ผ่านการพิจารณาคัดเลือก
7. เสนอขออนุมัติโครงการที่ผ่านการพิจารณาคัดเลือก

 **แผนการดำเนินงาน**

|  |  |
| --- | --- |
| **กิจกรรม** | **ระยะเวลา** |
| ๑. ประชาสัมพันธ์เปิดรับข้อเสนอโครงการ | ตั้งแต่บัดนี้ จนถึงวันที่ ๒๙ มกราคม ๒๕๕๙ |
| ๒. ดำเนินการพิจารณาคัดเลือกหมู่บ้าน | ภายในเดือน กุมภาพันธ์ ๒๕๕๙ |
| ๓. ประกาศผลการพิจารณาคัดเลือก | ภายในเดือน กุมภาพันธ์ ๒๕๕๙ |
| ๔. แจ้งการโอนจัดสรรทุน | ภายในเดือน กุมภาพันธ์ ๒๕๕๙ |
| ๕. ดำเนินการศึกษาบริบทชุมชน | ระหว่างเดือน มีนาคม ถึง สิงหาคม ๒๕๕๘ |
| ๖. ติดตามและประเมินผลการดำเนินโครงการ | ระหว่างเดือน มิถุนายน ถึง กรกฎาคม ๒๕๕๙ |
| ๗. สรุปผลการดำเนินโครงการหมู่บ้านราชมงคล อีสาน ส่งงานวิจัยประจำวิทยาเขตและ สถาบันวิจัยและพัฒนา ๗.๑ รายงานผลการดำเนินโครงการฯ จำนวน ๒ เล่ม ๗.๒ แผ่นบันทึกข้อมูลผลการดำเนินโครงการ จำนวน ๒ แผ่น ๗.๓ รายงานการใช้จ่ายงบประมาณโครงการ จำนวน ๑ เล่ม | ภายในเดือน กันยายน ๒๕๕๙ |

 **ท่านสามารถดาวน์โหลดแบบฟอร์มเอกสารที่ใช้ในการพิจารณาขอรับการสนับสนุนงบประมาณได้ที่เว็บไซด์ สถาบันวิจัยและพัฒนา** [**http://ird.rmuti.ac.th/2015/**](http://ird.rmuti.ac.th/2015/) **ดังนี้**

1. แบบฟอร์มข้อเสนอโครงการ (ง.๘)

**งบประมาณ** ให้ระบุรายละเอียดการคำนวณรายการค่าใช้จ่ายที่ต้องการให้ชัดเจน ตามระเบียบ กระทรวงการคลัง ซึ่งโครงการบริการวิชาการไม่สามารถจัดซื้อครุภัณฑ์ได้ ทั้งนี้ให้ผู้รับผิดชอบโครงการประสานในส่วนนี้กับกองคลัง หรืองานคลังแต่ละวิทยาเขต

1. แบบสำรวจความต้องการพัฒนาหมู่บ้าน

**ติดต่อสอบถามข้อมูลเพิ่มเติมได้ที่**

สถาบันวิจัยและพัฒนา มหาวิทยาลัยเทคโนโลยีราชมงคลอีสาน

อาคาร ๓ ชั้น ๓ มหาวิทยาลัยเทคโนโลยีราชมงคลอีสาน อำเภอเมือง จังหวัดนครราชสีมา

โทรศัพท์ : ๐๔๔ – ๒๓๓๐๐๐ ต่อ ๒๕๕๐ หรือ ๐๔๔ – ๒๓๓๐๖๓

โทรศัพท์มือถือ : ๐๘๕ – ๖๑๐๗๘๐๗ โทรสาร : ๐๔๔ – ๒๓๓๐๖๔

อีเมล์ : rdrmuti@gmail.com

ผู้ประสานงาน : นางสาวนันทวันทน์ ดูสันเทียะ